חוק השיפוט הצבאי (תיקון מס' 71), התשע"ו–2016
הצעת חוק פרטית, הכנסת ה-20
פורסם: ספר החוקים, חוברת 2571, עמ' 1138, 2016-08-04T00:00:00+03:00
החוק קובע איסור על פרסום שם של חייל, לרבות כל פרט אחר שיש בו כדי לזהות אותו, במקרים אלה: הוא חשוד בביצוע עבירה שנעשתה תוך כדי פעילות מבצעית וכחלק ממנה, וטרם הוגש נגדו כתב אישום, או שהוחלט שלא להגישו; הוא נאשם בביצוע עבירה, שנעשתה תוך כדי פעילות מבצעית וכחלק ממנה, וטרם הורשע; הוא הואשם בביצוע עבירה שנעשתה תוך כדי פעילות מבצעית, וכחלק ממנה, וכתב האישום שהוגש נגדו בוטל או שהוא זוכה. בנוסף, מאפשר החוק לבית הדין הצבאי להתיר את פרסום השם, לאחר ששמע את עמדת החייל, וכן מאפשר למשטרה הצבאית להיתר את הפרסום לשם תפיסת עבריין נמלט, אזהרת הציבור וכיוצא באלה. כן נקבע כי היועץ המשפטי לממשלה או למי שהסמיך לכך, יוכל להעביר את שמו של החייל לרשויות שלטוניות או שיפוטיות זרות, ובכך לסייע בהגנה על החייל במקרה של פתיחה בהליך משפטי נגדו במדינה זרה. נוסף על אלה קובע תיקון החוק כי בדומה לעונש הקבוע בחוק על איסור פרסום השם בשלב החקירה או ההליך המשפטי, העונש על פרסום שם או כל פרט מזהה אחר של חייל המעורב באירוע המתברר במסגרת תחקיר, יהיה שישה חודשי מאסר. תיקון חוק זה יחול, בשינויים המתחייבים, גם על שוטרי משמר הגבול, וכן על שוטרים "כחולים" כאשר אלה משתתפים בפעילות מבצעית למניעת פעילות חבלנית עוינת.